text: Fra i morgen kan alle købe billig sprit i Billund
  17 september 2013 kl. 18.29
  Nu kan alle rejsende i lufthavnen købe toldfri spiritus, uanset om de skal uden for EU eller ej.
  Mange danskere benytter ventetiden i lufthavnen til at tanke op med sprut og små skarpe til ferien. Og nu er det slut med forskellige priser på varer afhængigt af om turen går til Kreta eller Koh Samui, når der handles i Billund Lufthavn.
  Fra i morgen har Billund Lufthavn fået lov af Skat til at tilbyde alle passagerer toldfri spiritus. Det var før forbeholdt passagerer, som skulle uden for EU, fortæller kommerciel chef i Billund Lufthavn, Jan Hessellund.
  - Det betyder, at passagererne kan vælge hele sortimentet, uanset hvor de skal rejse hen, og at det vil være billigere, siger Jan Hessellund.
  Han siger, at passagerne kan spare op 25-35 procent per flaske spiritus.
  Typisk er spiritus til passagerer inden for EU blevet solgt i 0,7 liters flasker, mens rejsende uden for EU har købt deres sprut i flasker med en hel liter.
  Nu kan alle rejsende købe hele flasker.
  For eksempel betalte EU-rejsende 139 kroner for en flaske rom med 0,7 liter. Men fra onsdag koster den samme rom 125 kroner for en hel liter.
  En bestemt flaske bitter kostede før 130 kroner for 0,7 liter, men vil fra i morgen koste 99 kroner for en hel liter.
  